

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

KLASA: 024-02/23-01/4

URBROJ: 2186-3-02-23-1

Cestica, 20.03.2023.

Na temelju članka 18. Zakona o grobljima (“Narodne novine" broj 19/98, 50/12, 89/17) i članka 28. Statuta Općine Cestica („Službeni vjesnik Varaždinske županije“ broj 13/21) Općinsko vijeće Općine Cestica na 12. sjednici održanoj dana 20. ožujka 2023. godine, donosi

**ODLUKU**

**o upravljanju grobljima na području Općine Cestica**

**I. OPĆE ODREDBE**

Članak 1.

Ovom se Odlukom uređuje upravljanje grobljima i komunalna djelatnost održavanja groblja na području Općine Cestica (u daljnjem tekstu: Općina) i to odredbama kojima se propisuje:

* upravljanje grobljima,
* korištenje grobnih mjesta i pravo ukopa,
* dodjeljivanje grobnih mjesta,
* nasljeđivanje i ustupanje grobnih mjesta na korištenje,
* godišnja naknada za korištenje grobnog mjesta,
* izvođenje radova na uređenju grobnog mjesta,
* održavanje i uređivanje groblja te uklanjanje otpada te
* način i uvjeti ukopa umrle osobe.

Članak 2.

Pojedini izrazi u smislu ove Odluke imaju sljedeće značenje:

Grobljem se smatra ograđeni prostor zemljišta na kojem se nalaze grobna mjesta, komunalna infrastruktura i u pravilu prateće građevine.

Pratećim građevinama se smatraju mrtvačnica, dvorana za izlaganje na odru, prostorije za ispraćaj umrlih i slično, a koje se grade unutar ograđenog prostora zemljišta koje čini groblje, odnosno izvan toga prostora ako je to planirano prostornim planom jedinice lokalne samouprave.

Grobnim poljem se smatra skup grobnih redova koje čine grobna mjesta s pristupnim stazama.

Grobnim mjestom se smatra svaka površina određena za ukop umrle osobe. Prema uređenju grobno mjesto u smislu ove Odluke može biti zemljani grob, grobni okvir, slijepa grobnica i grobnica.

Korisnikom grobnog mjesta se smatra osoba koja je temeljem izvršnog rješenja o dodjeli grobnog mjesta ili izvršnog rješenja o promjeni korisnika grobnog mjesta temeljem nasljeđivanja ili ustupanja stekla pravo njegova korištenja.

Zemljanim grobom se smatra grobno mjesto kod kojih se ukop obavlja ukopom lijesa u zemlju, dok je nadzemni dio najčešće zemljani i opremljen samo željeznim ili drvenim križem.

Nadgrobnim spomenikom se smatra građevina grobnog mjesta koju čine grobni okvir, pokrovna ploča, natpisna ploča i druga nadgrobna oprema groba.

Grobnim okvirom se smatra građevina grobnog mjesta koje čini samo baza groba i koja se najčešće izvode od betonskog materijala te natpisna ploča, a bez pokrovne ploče.

Slijepom grobnicom se smatra građevina grobnog mjesta kod kojih se ukop obavlja polaganjem u zemlju, dok nadzemni dio čini izgrađeni nadgrobni spomenik.

Grobnicom se smatra građevina grobnog mjesta kod koje se ukop obavlja polaganjem lijesa u podzemnu komoru – grobnicu, dok nadzemni dio čine izgrađeni nadgrobni spomenik.

Natpisnom pločom se smatra dio opreme nadgrobnog spomenika koji sadržava podatke o

ukopanim osobama (natpise, fotografije i portrete), a u pravilu se postavlja na kameno postolje čime se uzdiže iznad razine pokrovne ploče.

Pokrovnom pločom se smatra ploča grobnog okvira (poklopac) kojim se pokriva ukopni otvor, a mora biti izveden i postavljen na način da je moguć naknadni ukop pokojnika.

Izrazi koji se koriste u ovoj Odluci, a koji imaju rodno značenje odnose se na jednak način i na muški i na ženski rod bez obzira u kojem se rodu koristili.

Članak 3.

Prostor grobnog mjesta mora iznositi 2.50 m u dužinu, 1.90 m u širinu i 1.60 m u dubinu, a razmak između grobnih mjesta mora iznositi najmanje 0.60 m.

Izuzetno dužina grobnog mjesta može biti i manja ako se mjesto nalazi na starom dijelu groblja, a time ne narušava postojeće stanje i razmak između grobova.

Članak 4.

Grobnice se rade od čvrstog materijala i namijenjene su pokopu dvije ili više umrlih osoba. Dužina grobnice mora iznositi najmanje 2.50 m, 1.90 m u širinu, a visina iznad površine zemlje 0.30 m. Dubina grobnice mora iznositi najmanje 1.60 m do 2.00 m, a otvor grobnice u dužini od 2.10 m i širine 0.90 m.

Članak 5.

Na području Općine se nalaze tri mjesna groblja, i to groblje Cestica, Lovrečan i Natkrižovljan (u daljnjem tekstu: groblja).

Groblja na području Općine su komunalni objekti u vlasništvu Općine.

Članak 6.

Pod upravljanjem grobljem podrazumijeva se dodjela grobnih mjesta, uređivanje i održavanje te rekonstrukcija groblja (promjena površina, razmještaj putova i slično) na način koji odgovara tehničkim i sanitarnim uvjetima vodeći računa o zaštiti okoliša te krajobraznim i estetskim vrijednostima.

U okviru obavljanja poslova upravljanja grobljem obavljaju se i poslovi koji se odnose na:

* donošenje rješenja o dodjeli grobnog mjesta,
* donošenje rješenja o promjeni korisnika grobnog mjesta temeljem nasljeđivanja ili ustupanja,
* donošenje odobrenju izvođenja radova na uređenju grobnog mjesta,
* naplata naknada utvrđenih ovom Odlukom,
* vođenje grobnog očevidnika i registra umrlih osoba te
* drugih poslova utvrđenih odredbama ove Odluke.

Članak 7.

Pod komunalnom djelatnosti održavanja groblja smatra se održavanje prostora i zgrade za obavljanje ispraćaja i sahrane pokojnika (mrtvačnice) i ukop umrle osobe.

Komunalna djelatnost održavanja javnih površina na groblju smatra se održavanje zelenih i parkovnih površina te pješačkih staza na grobljima.

**II. UPRAVLJANJE GROBLJEM**

Članak 8.

Poslovi upravljanja grobljima i komunalne djelatnosti održavanja groblja na mjesnim grobljima organizirani su u skladu sa odredbama zakona kojima se uređuje komunalno gospodarstvo i odredbama odluke o obavljanju komunalnih djelatnosti na području Općine.

Članak 9.

Poslove upravljanja grobljima obavlja Jedinstveni upravni odjel - Uprava groblja.

Uprava groblja obavlja poslove iz članka 6. stavka 2. ove Odluke.

Članak 10.

Uprava groblja obvezna je:

* upravljati grobljem pažnjom dobrog gospodara,
* osigurati uređenje i održavanje groblja na način da se ne narušava pijetet prema umrlim osobama,
* osigurati određeni broj slobodnih grobnih mjesta za potrebe ukopa umrlih osoba na području Općine,
* pravovremeno poduzimati odgovarajuće mjere u slučaju potrebe povećanja grobnih mjesta radi proširenja postojećeg ili izgradnje novog groblja,
* za svako groblje voditi grobni očevidnik čiji je sastavni dio položajni plan grobnih mjesta i grobnica, voditi registar umrlih osoba te voditi evidenciju grobnih mjesta koja su ustupljena Općini na korištenje i evidenciju grobnih mjesta koja se u smislu ove Odluke smatraju napuštenim te
* voditi evidenciju financijskog poslovanja upravljanja grobljem (prihode i rashode) odvojeno od ostalog poslovanja.

Članak 11.

Uprava groblja ne odgovara za štetu nastalu na grobljima i grobnim mjestima koju prouzrokuju treće i nepoznate osobe (u slučaju krađe, vandalizma ili nastanka štete prilikom izvođenja klesarskih radova).

Članak 12.

Uprava groblja dužna je podnijeti godišnje izvješće o radu Općinskom vijeću i općinskom načelniku najkasnije do 31. ožujka u tekućoj kalendarskoj godini za prethodnu kalendarsku godinu, prilikom podnošenja izvješća o izvršenju proračuna za prethodnu godinu.

**III. KORIŠTENJE GROBNIH MJESTA I PRAVO UKOPA**

Članak 13.

Pravo ukopa u grobno mjesto ima korisnik grobnog mjesta.

Na grobljima iz članka 5. ove Odluke ukapaju se u pravilu umrli koji su imali prebivalište na području naselja koja povijesno gravitiraju određenom groblju.

Na grobljima iz članka 5. ove Odluke mogu se ukopati i umrli koji nisu imali prebivalište na području naselja koje povijesno gravitira određenom groblju ili na području Općine ukoliko je umrla osoba korisnik grobnog mjesta ili ako tako odredi njegova obitelj ili osobe koje su dužne skrbiti o ukopu umrle osobe uz uvjet da je barem jedan član obitelji ili osoba koja je dužna skrbiti o ukopu umrle osobe korisnik grobnog mjesta sukladno odredbama ove Odluke.

Umrlog se može ukopati i izvan groblja pod uvjetima propisanim odredbama Zakona o grobljima.

Članak 14.

Pravo ukopa u grobno mjesto imaju i članovi uže obitelji korisnika grobnog mjesta.

Korisnik grobnog mjesta će pismenom izjavom dopustiti ukop drugih osoba.

U slučaju da grobno mjesto ima više sukorisnika potrebna je pismena izjava o suglasnosti svih korisnika.

Članovima uže obitelji korisnika groba u smislu ove Odluke, smatra se bračni i izvanbračni drug, djeca i roditelji, te braća i sestre korisnika grobnog mjesta.

U slučaju spora o pravu ukopa Uprava groblja obustaviti će ukop na tom grobnom mjestu do donošenja pravomoćne odluke nadležnog suda.

Članak 15.

U popunjena grobna mjesta može se odobriti ukop nakon proteka 15 godina od ukopa u grob, odnosno 30 godina od ukopa u grobnicu.

Ako je na grobnom mjestu izgrađena grobnica s više polica, koje se nakon ukopa na odgovarajući način zatvaraju, to grobno mjesto smatra se popunjenim kada su popunjene sve police.

Članak 16.

Nepoznate osobe ukapaju se u zajedničkoj grobnici odnosno grobu namijenjenom za ukop osoba koje nisu bile korisnici grobnog mjesta, a prema Položajnom planu grobnih mjesta.

Ukop nepoznate osobe izvršit će se nakon što nadležna državna tijela obave odgovarajuće radnje i izdaju odgovarajuća odobrenja za ukop prema mjesnim običajima i iskazivanje odgovarajućeg poštovanja prema umrloj osobi.

Trošak ukopa nepoznate osobe snosi Općina.

**IV. DODJELJIVANJE GROBNIH MJESTA**

Članak 17.

Grobno mjesto na korištenje dodjeljuje Jedinstveni upravni odjel – Uprava groblja.

Uprava groblja, s obzirom na vrstu grobnih mjesta dodjeljuje jednostruka i dvostruka grobna mjesta, a s obzirom na kriterij korištenosti grobnih mjesta dodjeljuje sljedeća grobna mjesta:

* novo grobno mjesto odnosno ono koje je prvo slobodno grobno mjesto prema brojevima grobnih mjesta označenim na Položajnom planu,
* korišteno grobno mjesto odnosno grobno mjesto koje je prijašnji korisnik grobnog mjesta ustupio na korištenje Općini te grobno mjesto koje su u smislu ove Odluke smatra napuštenim.

Grobno mjesto koje se smatra napuštenim i može se ponovo dodijeliti novom korisniku je u slučaju da prijašnji korisnik nije platio grobnu naknadu deset godina, a proteklo je razdoblje od petnaest godina od posljednjeg ukopa u grob, odnosno trideset godina od ukopa u grobnicu.

U slučaju da prijašnji korisnik napuštenog grobnog mjesta plati dužni iznos grobne naknade sa obračunatim zateznim kamatama može raspolagati izgrađenom opremom i uređajem groba (nadgrobnom pločom ili spomenikom), a ukoliko ne plati dužni iznos radi se o napuštenoj imovini kojom raspolaže Općina Cestica.

Prije dodjele napuštenog grobnog mjesta novom korisniku Uprava groblja dužna je premjestiti ostatke preminulih iz napuštenog groba u zajedničku grobnicu izgrađenu za tu namjenu.

Članak 18.

U pravilu, grobno mjesto se dodjeljuje na korištenje u trenutku nastale potrebe za ukopom, a iznimno unaprijed u slučaju izričite zainteresiranosti korisnika.

Prilikom dodjele grobnog mjesta u slučaju izričite zainteresiranosti korisnika, korisnik novododjeljenog grobnog mjesta obvezan je u roku od 12 mjeseci od dana izvršnosti rješenja o dodjeli grobnog mjesta izgraditi nadgrobni spomenik.

Članak 19.

Uprava groblja donosi rješenje o dodjeli grobnog mjesta na neodređeno vrijeme kojim utvrđuje i obvezu plaćanja jednokratne naknade za dodjelu grobnog mjesta.

Korisnik novododjeljenog grobnog mjesta plaća naknadu za dodjelu grobnog mjesta i to u roku 15 dana od dana dostave rješenja o dodjeli grobnog mjesta na korištenje na neodređeno vrijeme.

Članak 20.

Protiv rješenja o dodjeli grobnog mjesta na neodređeno vrijeme Uprave groblja stranka može izjaviti žalbu općinskom načelniku u roku od 15 dana od dana dostave tog rješenja.

Članak 21.

Položajni plan grobnih mjesta sadrži: plan groblja, plan rasporeda grobnih mjesta s naznačenim brojevima grobnih mjesta i grafički prikaz rasporeda, a može sadržavati i druge podatke vezane za raspored i korištenje grobnih mjesta.

Planom rasporeda grobnih mjesta može se unutar grobnog polja predvidjeti grobni red grobnih mjesta odnosno grobnih mjesta za polaganje urne.

Dimenzija grobnog mjesta za polaganje urne za jednu urnu iznosi 50 cm x 50 cm, a za četiri urne 1 m.

**V. NASLJEĐIVANJE I USTUPANJE GROBNIH MJESTA NA KORIŠTENJE**

Članak 22.

Nasljednici korisnika grobnog mjesta stječu pravo korištenja grobnog mjesta nakon smrti njegova korisnika.

Uprava groblja neposredno nakon smrti korisnika grobnog mjesta po službenoj dužnosti mogućim nasljednicima iza umrlog korisnika, izdaje potvrdu o grobnom mjestu za potrebe ostavinskog postupka, a u svrhu utvrđivanja nasljeđivanja prava korištenja grobnog mjesta.

Uprava groblja izdaje potvrdu o grobnom mjestu i po zahtjevu zainteresirane stranke u slučaju sastavljanja ugovora o ustupanju prava korištenja, oporuke, potrebe ostavinskog postupka ili za potrebe ekshumacije umrle osobe.

Nasljednik korisnika grobnog mjesta obvezan je Upravi groblja dostaviti rješenje o nasljeđivanju u roku 15 dana od dana pravomoćnosti istog radi upisa novog korisnika grobnog mjesta u grobni očevidnik.

Upis novog korisnika u grobni očevidnik utvrđenog temeljem pravomoćnog rješenja o nasljeđivanju vrši se temeljem rješenja o promjeni korisnika grobnog mjesta kojeg Uprava groblja donosi po službenoj dužnosti.

Članak 23.

Korisnik grobnog mjesta može ustupiti korištenje grobnog mjesta trećim osobama temeljem pisane Izjave o ustupanju grobnog mjesta.

Upis novog korisnika u grobni očevidnik utvrđenog temeljem izjave o ustupanju grobnog mjesta vrši se temeljem rješenja o promjeni korisnika grobnog mjesta kojeg Uprava groblja donosi po službenoj dužnosti.

Korisnik grobnog mjesta ukoliko više nije zainteresiran za njegovo korištenje može isto ustupiti Općini, a upis Općine kao novog korisnika u grobni očevidnik vrši se temeljem rješenja o promjeni korisnika grobnog mjesta kojeg Uprava groblja donosi po službenoj dužnosti.

Članak 24.

Protiv rješenja o promjeni korisnika grobnog mjesta stranka može izjaviti žalbu općinskom načelniku u roku od 15 dana od dana dostave tog rješenja.

VI. GODIŠNJA NAKNADA ZA KORIŠTENJE GROBNOG MJESTA

Članak 25.

Naknadu za korištenje grobnih mjesta plaćaju korisnici godišnje.

Obračun godišnje naknade za korištenje grobnih mjesta vrši se u prvom polugodištu tekuće godine za tu godinu, a dospijeva na naplatu do kraja lipnja proračunske godine.

U slučaju smrti korisnika grobnog mjesta koji nije podmirio dospjele obveze na ime godišnje naknade za korištenje grobnog mjesta ili u slučaju da je obveza nastala neposredno prije ili nakon smrti korisnika, sukladno članku 139. Zakona o nasljeđivanju nasljednik preuzima iste s obzirom da odgovara za obveze prijašnjeg korisnika grobnog mjesta.

U slučaju dodjele novog grobnog mjesta na neodređeno vrijeme naknadu za korištenje grobnog mjesta korisnik istu plaća od iduće kalendarske godine.

Članak 26.

Za groblja na području općine Cestica utvrđuju se slijedeće naknade:

1. Naknada za kupnju novog grobnog mjesta - osobe koja ima prebivalište na području Općine Cestica i sudjelovala je u sufinanciranju grobne kućice - jedno ..................................................................................................................... 75,00 eur
2. Naknada za kupnju novog grobnog mjesta - osobe koja ima prebivalište na području Općine Cestica i sudjelovala je u sufinanciranju grobne kućice - duplo ....................................................................................................................150,00 eur
3. Naknada za kupnju novog grobnog mjesta - osobe koja nema prebivalište na području Općine Cestica i nije sudjelovala u sufinanciranju izgradnje grobne kućice ....................................................................................................................270,00 eur
4. Naknada za kupnju grobnog mjesta sa okvirom ........................................1.060,00 eur
5. Naknada za kupnju grobnice ................................................................... 3.320, 00 eur
6. Naknada za postavljanje spomenika i izradu okvira ...................................... 50,00 eur
7. Godišnja naknada za održavanje i uređenje groblja za grob i grobnicu po jednom m²

 .......................................................................................................................4.50 eur

Ostale usluge naplaćuje izvršitelj poslova s kojim je Općina Cestica zaključila Ugovor o održavanju groblja na području općine Cestica prema Cjeniku pogrebnih usluga koji ovjerava općinski načelnik.

**VII. IZVOĐENJE RADOVA NA UREĐENJU GROBNOG MJESTA**

Članak 27.

Uređenje grobnog mjesta i izgradnja nadgrobnog spomenika mora se izvoditi u skladu estetskim, sigurnosnim i drugim tehničkim pravilima.

Izvođači radova na uređenju grobnog mjesta i izgradnji nadgrobnog spomenika mogu biti fizičke i pravne osobe registrirane za obavljanje te djelatnosti.

Izvođač radova na uređenju grobnog mjesta i izgradnji nadgrobnog spomenika dužan je prije početka radova od Uprave groblja zatražiti odobrenje za izvođenje radova glede oblika i načina izvedbe istog te platiti naknadu.

Članak 28.

Izvođač radova na grobnom mjestu obvezan je Upravi Groblja platiti naknadu za odobrenje izvođenja radova prema sljedećim vrstama radova:

* izgradnja grobnice (podzemna komora, okvir, natpisna ploča, pokrovna ploča),
* izgradnja nadgrobnog spomenika (okvir, natpisna ploča, pokrovna ploča),
* postava okvira natpisne ploče,
* postava okvira,
* postava natpisne i/ili pokrovne ploče,
* opločenje grobnog okvira,
* podizanje nadgrobnog spomenika,
* manji radovi (natpis, graviranje slova, postava vaza ili kipova).

Prilikom uređenja grobnog mjesta mora se voditi računa da širina pristupne staze između dvaju grobnih mjesta iznosi najmanje 60 centimetara, da se obavezno na stazama između dva susjedna grobna mjesta izgradi dilatacija i da ne postoji visinska razlika na stazama između dva grobna mjesta.

Izvođač radova je prilikom izvođenja radova na grobnom mjestu dodijeljenom na novootvorenom grobnom polju ili u određenom grobnom redu obvezan pridržavati se bruto dimenzija pojedinog razreda grobnih mjesta utvrđenih ovom odlukom.

Članak 29.

Pri izvođenju radova izvođači radova na uređenju grobnog mjesta i izgradnji nadgrobnog spomenika dužni su se pridržavati odredaba o redu na groblju i sljedećih uvjeta:

* radovi se moraju izvoditi na način da se do najveće mjere očuva mir i dostojanstvo na groblju,
* građevni materijal (kamen, šljunak, pijesak, cement i dr.) može se držati na groblju samo kraće vrijeme koje je neophodno za izvršavanje radova i na način da se time ne ometa promet na groblju,
* u slučaju prekida radova kao i nakon završetka istih izvođač je dužan radilište odmah dovesti u prijašnje stanje,
* prijevoz materijala potrebnog za izvođenje radova na groblju, mogu se koristiti samo oni putovi i staze koje odredi Uprava groblja,
* visina izvedene staze mora biti izvedena u visini staza susjednih grobnih mjesta,
* izvođaču radova će se odobriti korištenje električne energije uz nadoplatu troškova,
* kao mjesto za pripremu materijala za izvođenje radova može se koristiti samo kamion izvoditelja radova te se građevinski radovi izvode direktno sa kamiona,
* za vrijeme sprovoda na groblju se ne smiju izvoditi radovi,
* mjesto izvođenja radova mora se urediti, a u slučaju oštećenja susjednih grobnih mjesta, grobnih staza i slično isto je izvođač radova dužan sanirati u vlastitom trošku,
* zabranjuje se betoniranje prostora ploče unutar okvira groba radi mogućnosti nesmetanog ukopa,
* otpadni materijal, koji nastaje prilikom izvođenja radova na groblju, izvoditelj radova dužan je o svom trošku svakodnevno uklanjati sa prostora groblja i njegove okolice.

**VIII. ODRŽAVANJE I UREĐIVANJE GROBLJA TE UKLANJANJE OTPADA**

Članak 30.

Poslove održavanja groblja obavlja pravna ili druga osoba u skladu sa odredbama zakona kojima se uređuje komunalno gospodarstvo i odredbama odluke o obavljanju komunalnih djelatnosti na području Općine, kojoj je ta ovlast dana.

Pod održavanjem groblja u smislu ove Odluke smatra se:

* održavanje građevina – mrtvačnice, spremišta, ograde, sanitarnog čvora,
* održavanje glavnog križa i spomen križeva,
* obrezivanje stabala i ukrasnog grmlja kao i dosađivanje novih nasada i zalijevanje istih,
* košnja travnatih površina,
* košnja i uređenje zakorovljenih površina,
* održavanje putova i staza i prostora ispred mrtvačnica,
* čišćenje staza, putova i prostora ispred mrtvačnice od snijega,
* održavanje električnih instalacija, komunalne opreme i drugih uređaja,
* sakupljanje, odlaganje i organizacija odvoza otpada,
* po potrebi organiziranje poslova zaštite od požara te
* obavljanje i drugih komunalnih poslova ovisno o iskazanoj potrebi.

Pravna ili druga osoba dužna je poslove iz prethodnog stavka ovog članka obavljati kontinuirano na način da groblje uvijek bude uredno, a prostor građevine (mrtvačnice i pomoćnih prostorija) i opreme u funkcionalnom smislu ispravni, uredni i čisti.

Uprava groblja dužna je na posebnim mjestima na groblju osigurati pravilno odlaganje smeća, otpadaka, ostataka vijenaca i slično te osigurati odvoz, odnosno uklanjanje sa groblja istog otpada.

Pod otpadom u smislu stavka 1. ovog članka smatraju se svi materijali koji su na bilo koji način naneseni, odnosno dospiju na groblje, a po svojoj prirodi ne pripadaju groblju ili narušavanju izgled groblja, te ostaci vijenaca i cvijeća na grobovima, koji zbog proteka vremena narušavaju izgled groblja, a korisnici grobnih mjesta su ih propustili pravovremeno ukloniti.

Uprava groblja dužna je osigurati posebno odlagalište za organski otpad (cvijeće, zelenilo i sl.), a posebno za ostali kruti otpad (plastika, keramika i sl.), a unutar svakog grobnog polja treba postaviti košaru za otpad i osigurati dostupnost vodi postavom ručnih pumpi ili hidranata u slučaju postave vodovodne mreže na groblju.

Kontejneri za određeni otpad postavljaju na primjerenoj udaljenosti radi dostupnosti korisnicama.

Članak 31.

Uprava groblja dužna je brinuti i o investicijskim ulaganjima u groblja i o proširenju groblja.

Pod investicijskim ulaganjima podrazumijeva se pribavljanje potrebne dokumentacije, izgradnja komunalne infrastrukture i ostalih građevina na prostoru groblja (putovi, staze, vodovod, odnosno hidranta mreža, rasvjeta, ograda, objekti i ostalo).

Pod proširenjem groblja podrazumijeva se ishođenje potrebne dokumentacije, otkup zemljišta, izgradnja komunalne infrastrukture i ostalih građevina na planiranom proširenom groblju, a u skladu s Programom uređenja groblja na području Općine.

Članak 32.

Program uređenja groblja na području Općine sastoji se od Programa gradnje objekata i uređaja komunalne infrastrukture na području Općine koji obuhvaća investicijsko održavanje groblja i Programa održavanja komunalne infrastrukture na području Općine koji obuhvaća održavanje komunalne infrastrukture na groblju.

Sredstva za redovno održavanje groblja osiguravaju se iz sredstava naknade za dodijeljeno grobno mjesto i sredstava godišnje naknade za korištenje grobnog mjesta te ostalih posebnih prihoda.

Sredstva za investicijsko ulaganje i proširenje groblja i godišnje održavanje groblja osiguravaju se u proračunu Općine.

Članak 33.

O uređenju i održavanju grobnih mjesta (grobova i grobnica) korisnici su dužni brinuti se sami i o svom trošku.

Korisnici grobnog mjesta dužni su grobno mjesto održavati urednim i čistim, a u slučaju zapuštenosti dužni su po pozivu Uprave groblja očistiti grobno mjesto.

Korisnici grobnog mjesta dužni su grobna mjesta uređivati na primjeran način te održavati red i čistoću na način da ne oštete susjedna grobna mjesta, a otpad odložiti na mjesto određeno za odlaganje određene vrste otpada.

Održavanje grobnih mjesta koja su od povijesnog ili društvenog značaja obavlja Uprava groblja.

Članak 34.

Uprava groblja dužna je u službenoj prostoriji imati Položajni plan groblja na uvid, a na ulazu svakog mjesnog groblja izvješen Plan rasporeda grobnih mjesta kao informacijsku tablu za snalaženje posjetitelja tog groblja.

Članak 35.

Pravna ili druga osoba koja upravlja grobljem dužna je na Dan mrtvih na mjesnim grobljima osigurati prisutnost članova udruga dobrovoljnih vatrogasnih društava u slučaju potrebe radi mogućnosti poduzimanja mjera zaštite od požara.

Članak 36.

Posjetitelji groblja dužni su poštivati pravila ponašanja na groblju propisana ovom Odlukom, s ciljem da se osigura nesmetano i kontinuirano obavljanje komunalne djelatnosti održavanja groblja.

Odredba članka pravila ponašanja propisana ovom Odlukom mora biti istaknuta na ulazu na groblje i na oglasnoj ploči u sklopu grobne kućice na groblju.

Članak 37.

Posjetitelji groblja dužni su na groblju poštivati mir i ponašati se s dužnim poštovanjem prema umrlima.

Radi očuvanja reda i mira na groblju zabranjeno je:

* ostavljati ili postavljati na grobovima neprikladne ukrase ili posude za cvijeće,
* hodati po grobovima, travnatim ili cvjetnim površinama,
* voziti se po groblju motornim vozilom, motociklom ili biciklom, osim vozila za prijevoz pokojnika, vozila potrebnih za obavljanje radova na groblju i vozila koja se koriste za odvoz komunalnog otpada,
* odlagati komunalni otpad izvan posuda i kontejnera određenog za određenu vrstu komunalnog otpada,
* oštećivanje zelenih nasada, ukrasnog grmlja, opreme grobova, groblja i mrtvačnice,
* šaranje i pisanje grafita na nadgrobnim spomenicima, klupama, na zidovima mrtvačnice i ostalim komunalnim objektima,
* paliti korov i komunalni otpad,
* oštećivati nasade i opremu na tuđem grobnom mjestu,
* ulaziti na groblje i u mrtvačnicu bez odobrenja Uprave groblja izvan vremena utvrđenog stavkom 1. ovog članka Odluke,
* ulaziti na groblje djeci mlađoj od 10 godina bez nadzora starije osobe,
* obavljati djelatnost trgovine ili reklamiranja proizvoda,
* glasno pjevanje i vikanje koje nije vezano za ispraćaj umrle osobe te
* dovođenje životinja na groblje.

Članak 38.

Uprava groblja vodi evidencije i preglede podataka (o grobnim mjestima, korisnicima grobnih mjesta, ukopanim osobama, plan groblja i dr.) određene zakonom i ovom Odlukom informacijskim sustavom za upravljanje grobljima.

**IX. NAČIN I UVJETI UKOPA UMRLE OSOBE**

Članak 39.

Poslovima organiziranja i obavljanja ukopa smatraju se poslovi smještaja pokojnika u mrtvačnicu, pripreme grobnog mjesta (iskop groba, otvaranje i zatvaranje grobnice) organiziranje pogreba, prijevoz pokojnika od mrtvačnice do grobnog mjesta, ukop pokojnika te uređenje grobnog mjesta nakon ukopa.

Poslove iz stavka 1. na grobljima obavlja pravna ili druga osoba u skladu sa odredbama zakona kojima se uređuje komunalno gospodarstvo i odredbama odluke o obavljanju komunalnih djelatnosti na području Općine, kojoj je ta ovlast dana.

Pri organizaciji pogreba mogu sudjelovati i članovi udruga ili članovi obitelji s područja Općine.

Članak 40.

Radi obavljanja pogrebnih poslova ispraćaja i ukopa, pravna ili druga osoba groblja dužna je organizirati i osigurati:

* dovoljan broj radnika,
* specijalna kolica za prijevoz pokojnika i cvijeća od mrtvačnice do grobnog mjesta i
* opremu sukladno zahtjevima obitelji umrle osobe koja je u skladu sa mjesnim običajima i tradicijom.

Članak 41.

Naručitelj usluge ukopa je svaka fizička ili pravna osoba koja je uz predočenje i predaju dozvole za ukop umrle osobe, a po potrebi i drugih isprava preuzimanjem obveze podmirenja grobnih naknada i podmirenja troškova pogrebnih poslova zatražila obavljanje ukopa.

Članak 42.

Naručitelj usluge ukopa dužan je prijaviti i zatražiti obavljanje ukopa osobnim dolaskom u Jedinstveni upravni odjel sa sljedećim podacima:

* osobne podatke o podnositelju prijave – naručitelju ukopa,
* osobne podatke o umrloj osobi,
* podatke o grobnom mjestu na kojem se predlaže ukop te
* podatke o nasljednicima u slučaju ako je umrla osoba bila korisnik grobnog mjesta.

U slučaju da umrla osoba ili naručitelj ukopa nisu korisnici grobnog mjesta naručitelj podnosi i zahtjev za dodjelu grobnog mjesta na neodređeno vrijeme.

Članak 45.

U slučaju da je obavljanje pogrebnih poslova povjereno pravnoj ili drugoj osobi registriranoj za obavljanje navedenih poslova naručitelj plaća uslugu ukopa prema cjeniku ovlaštenog pogrebnika.

Cijene pogrebnih usluga određuje pružatelj komunalne usluge uz prethodnu suglasnost općinskog načelnika.

Cjenik pogrebnih usluga mora biti istaknut na oglasnoj ploči na grobnoj kući na mjesnim grobljima i objavljen na internetskoj stranici pružatelja komunalne usluge i Općine.

**X. NADZOR**

Članak 46.

Nadzor nad primjenom odredaba ove Odluke provodi Jedinstveni upravni odjel – Uprav groblja i komunalni redar Općine, svaki u okviru svojih nadležnosti.

**XI. PREKRŠAJNE ODREDBE**

Članak 47.

Novčanom kaznom u iznosu od 150,00 eura kaznit će se za prekršaj pravna osoba – izvođač radova ako:

- izvođač radova nije postupio u skladu sa odredbom članka 27. stavak 3. ove Odluke, (nije zatražio odobrenje za izvođenje radova na uređenju grobnog mjesta),

- na postupa u skladu s odredbom članka 29. Odluke prilikom izvođenja radova na uređenju grobnog mjesta,

- izvođač radova nije postupio u skladu sa uvjetima propisanim odobrenjem za izvođenje radova na uređenju grobnog mjesta iz članka 28. Odluke.

Novčanom kaznom u iznosu od 70,00 eura kaznit će se za prekršaj iz stavka 1. ovoga članka fizička osoba - obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti.

Članak 49.

Novčanom kaznom u iznosu od 30,00 eura kaznit će se fizička osoba – korisnik grobnog mjesta ako:

* ne uređuje grob u skladu sa odredbom članka 35. ove Odluke te
* krši odredbu Odluke o pravilima ponašanja na groblju iz članka 40. stavak 3. Odluke.

Članak 50.

Novčanom kaznom u iznosu od 70,00 eura kaznit će se fizička osoba – korisnik grobnog mjesta ako:

* ne koristi usluge ukopa pokojnika od strane ovlaštene pravne osobe za obavljanje ukopa na grobljima na području Općine Cestica (čl. 40. Odluke).

Članak 51.

U slučaju da se tijekom provedbe komunalnog nadzora utvrdi počinjenje prekršaja iz članka 47., 48. i 49. ove Odluke prvo će se izreći pisano upozorenje počinitelju prekršaja.

Komunalni nadzor u slučaju iz stavka 1. ovog članka provest će se u roku tri dana od dana dostave pisanog upozorenja i ukoliko se ponovo utvrdi počinjenje istog prekršaja, a za koji je proslijeđeno pisano upozorenje primijeniti će se prekršajna odredba o izricanju novčane kazne.

Članak 52.

Za prekršaje iz članka ove Odluke komunalni redar može usmeno izreći novčanu kaznu i naplatiti istu na mjestu izvršenja prekršaja u visini polovice propisanog iznosa novčane kazne, s time da počinitelju prekršaja izdaje potvrdu o izvršenom plaćanju novčane kazne.

Smatra se da je novčana kazna naplaćena na mjestu počinjenja prekršaja ako počinitelj prekršaja istu plati u roku tri dana i komunalnom redarstvu dostavi dokaz o plaćanju novčane kazne.

XII. PRIJELAZNE I ZAVRŠNE ODREDBE

Članak 53.

Stupanjem na snagu ove Odluke prestaje važiti:

- Odluka o grobljima (Službeni vjesnik Varaždinske županije br. 7/00),

- Odluka o izmjeni Odluke o grobljima (Službeni vjesnik Varaždinske županije br. 36/05) i

- Odluka o izmjeni Odluke o grobljima (Službeni vjesnik Varaždinske županije br. 17/08).

Članak 54.

Ova Odluka stupa na snagu prvog dana od dana objave u "Službenom vjesniku Varaždinske županije".

PREDSJEDNIK OPĆINSKOG VIJEĆA

 Darko Majhen, mag.pol.

**OBRAZLOŽENJE**

**Odluke o upravljanju grobljima na području općine Cestica**

**I. PRAVNI TEMELJ ZA DONOŠENJE ODLUKE**

Ova Odluka se donosi temeljem članka 18. Zakona o grobljima (“Narodne novine" broj 19/98, 50/12, 89/17) i članka 28. Statuta Općine Cestica („Službeni vjesnik Varaždinske županije“ broj 13/21).

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI DONOŠENJEM ODLUKE**

Dosadašnja Odluka o grobljima kao i dvije izmjene (Službeni vjesnik Varaždinske županije br. 7/22, 36/05 i 17/08), donesena je 2000. godine te se mijenjala i dopunjavala dva puta.

Donošenjem nove Odluke nastoji se prvenstveno olakšati njezinu interpretaciju građanima te olakšati rad službenicima pri primjeni njezinih odredaba.

**III. OCJENA SREDSTAVA POTREBNIH ZA PROVOĐENJE OPĆEG AKTA TE NAČIN KAKO ĆE SE OSIGURATI**

Za provedbu ove Odluke nije potrebno osigurati sredstva u Proračunu Općine Cestica.

Pročelnik:

Gabriela Kos